सनराइजर्स हैदराबाद की टीम इस सीजन प्लेऑफ में क्वॉलिफाई करने वाली पहली टीम है। इस साल टीम का प्रदर्शन जबरदस्त रहा है। टीम के कप्तान डेविड वॉर्नर पर एक साल के बैन लगने के बाद ऐसा माना जा रहा था कि टीम इस साल टूर्नामेंट में कमजोर पड़ सकती है। केन विलियमसन की कप्तानी में हैदराबाद की टीम ने इस साल शानदार प्रदर्शन किया है। टीम 12 मैचों में 9 जीत हासिल कर प्वॉइंट्स टेबल में 18 अंकों के साथ नंबर वन पर बनी हुई है। टीम हर डिपार्टमेंट में दूसरी टीमों पर भारी नजर आ रही है। हैदराबाद की टीम की सबसे बड़ी कमजोरी उनके मिडल ऑर्डर के बल्लेबाज माने जा रहे हैं। प्लेऑफ में पहुंचने के बाद टीम के लिए हर मैच में जीत हासिल करना जरूरी हो जाएगा। ऐसे में अगर टीम के सलामी बल्लेबाज जल्दी आउट होते हैं तो टीम की परेशानियां बढ़ सकती है। हैदराबाद की टीम ने इस साल भारतीय बल्लेबाज मनीष पांडे पर 11 करोड़ रुपए खर्च किए थे। हालांकि, मनीष पांडे का प्रदर्शन अभी तक बेहद निराशाजनक रहा है।